CELEX: 32019D2025
Language: et
Date: 2019-11-18 00:00:00
Title: Nõukogu otsus (EL) 2019/2025, 18. november 2019, rahvusvahelise Atlandi tuunikala kaitse konventsiooni muutmise protokolli Euroopa Liidu nimel allkirjastamise ja selle ajutise kohaldamise kohta

4.12.2019   
               
               
                  ET
               
               
                  Euroopa Liidu Teataja
               
               
                  L 313/1
               
            
         NÕUKOGU OTSUS (EL) 2019/2025,
         18. november 2019,
         rahvusvahelise Atlandi tuunikala kaitse konventsiooni muutmise protokolli Euroopa Liidu nimel allkirjastamise ja selle ajutise kohaldamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 43 koostoimes artikli 218 lõikega 5,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Nõukogu andis 13. mail 2013 komisjonile loa alustada läbirääkimisi rahvusvahelise Atlandi tuunikala kaitse konventsiooni (1) (ICCAT) muudatuste üle. Nimetatud läbirääkimised jõudsid 2018. aasta novembris edukalt lõpule.
                  
               
                     (2)
                  
                  
                     Rahvusvahelise Atlandi tuunikala kaitse konventsiooni muutmise protokoll (edaspidi „protokoll“) peaks suurendama ICCATi tõhusust ja tugevdama tema pädevusvaldkonda kuuluvate liikide kaitset ja majandamist.
                  
               
                     (3)
                  
                  
                     Euroopa Parlamendi ja nõukogu määruses (EL) nr 1380/2013 (2) on sätestatud, et liit tagab selle, et püügitegevus ja vesiviljelus on keskkonna seisukohast pikaajaliselt jätkusuutlikud ning neid majandatakse sellisel viisil, mis on kooskõlas majandusliku, sotsiaalse ja tööhõivealase kasu saavutamise ja toiduvarude kättesaadavuse toetamise eesmärkidega. Samuti on selles sätestatud, et liit kohaldab kalapüügi majandamise suhtes ettevaatusprintsiibil põhinevat lähenemisviisi ning ühise kalanduspoliitika eesmärk on tagada, et mere bioloogiliste elusressursside kasutamise kaudu taastatakse ja hoitakse püütavate liikide populatsioonid tasemel, mis ületab maksimaalse jätkusuutliku saagikuse saamiseks vajalikke tasemeid. Lisaks on selles sätestatud, et liit võtab parimate kättesaadavate teaduslike nõuannete põhjal kalavarude kaitse- ja majandamismeetmed, toetab teaduslike nõuannete ja teadmiste edasiarendamist, kaotab järk-järgult tagasiheite ja edendab püügimeetodeid, mis aitavad kaasa selektiivsemale kalapüügile, soovimatu saagi võimalikult suurele vältimisele ja vähendamisele ning sellisele kalapüügile, millel on väike mõju mereökosüsteemile ja kalavarudele. Peale selle on määruses (EL) nr 1380/2013 konkreetselt sätestatud, et liit kohaldab neid eesmärke ja põhimõtteid oma kalandusalastes välissuhetes. Protokoll on nende eesmärkidega kooskõlas.
                  
               
                     (4)
                  
                  
                     Nagu märgitud Euroopa Komisjoni ning liidu välisasjade ja julgeolekupoliitika kõrge esindaja ühisteatises „Rahvusvaheline ookeanide majandamine: meie ookeanide tulevikku hõlmav kava“ ning nõukogu järeldustes selle ühisteatise kohta, on piirkondlike kalandusorganisatsioonide toetamise ja nende tegevuse tõhustamise meetmete edendamine ning kohasel juhul nende juhtimise parandamine liidu tegevuses kesksel kohal neil foorumitel. Protokoll on nende eesmärkidega täielikult kooskõlas.
                  
               
                     (5)
                  
                  
                     Protokoll tuleks liidu nimel allkirjastada.
                  
               
                     (6)
                  
                  
                     Kui protokoll jõustub teiste lepinguosaliste suhtes enne, kui liit on lõpetanud oma sisemised ratifitseerimismenetlused, peaks liit protokolli ajutiselt kohaldama alates nimetatud jõustumisest kuni selle liidu suhtes jõustumiseks vajalike menetluste lõpuleviimiseni,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rahvusvahelise Atlandi tuunikala kaitse konventsiooni muutmise protokoll (edaspidi „protokoll“) liidu nimel allkirjastamiseks antakse luba, tingimusel et nimetatud protokoll sõlmitakse.
            Protokolli tekst on lisatud käesolevale otsusele.
         
         
            Artikkel 2
            Nõukogu eesistujal on õigus määrata isik(ud), kes on volitatud protokollile liidu nimel alla kirjutama.
         
         
            Artikkel 3
            Protokolli kohaldatakse ajutiselt alates selle jõustumisest vastavalt protokolli artiklile 13 protokollis sätestatud tingimustel kuni selle liidu suhtes jõustumiseks vajalike menetluste lõpuleviimiseni.
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 18. november 2019
            
               
                  Nõukogu nimel
               
               
                  eesistuja
               
               J. LEPPÄ
            
         
         
            (1)  EÜT L 162, 18.6.1986, lk 34.
         
            (2)  Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määrusi (EÜ) nr 1954/2003 ja (EÜ) nr 1224/2009 ning millega tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22).